Fatima bint Mubarak Al Ketbi

{}
Fatima bint Mubarak Al Ketbi (alizaliwa Al-Hayer, Al Ain Region, 1943) alikuwa mke wa tatu wa Sheikh Zayed bin Sultan Al Nahyan, mwanzilishi na rais wa kwanza wa Falme za Kiarabu (UAE). Anajulikana kama mama wa Falme za kiarabu na pia kama "Mama wa Taifa".

Maisha ya awali
Sheikha Fatima alizaliwa akiwa binti pekee kwa wazazi wake. Familia yake ni ya Bedouin na ya kidini.

Maendeleo
Sheikha Fatima ni mfuasi wa haki za wanawake katika Falme za kiarabu (UAE). Yeye ni mwenyekiti mkuu wa Family Development Foundation (FDF) ambayo ni taasisi inayohusika na maendeleo ya familia na alichangia kwa kiasi kikubwa kuanzishwa kwa shirika la kwanza la wanawake mwaka 1976, Abu Dhabi Society for the Awakening of Women. Pia alikuwa mhimili katika kampeni ya kitaifa ya kuhamasisha elimu kwa wasichana na anaongoza umoja wa wanawake wa General Women Union (GWU) wa Falme za kiarabu , aliyoianzisha mwaka 1975. Pia ni Rais wa Motherhood and Childhood Supreme Council inayohusika na haki za wakina mama na watoto. Mwishoni mwa miaka ya 1990, alitangaza hadharani kuwa wanawake wanapaswa kuwa wanachama wa Baraza la Shirikisho la Kitaifa la Falme.

Sheikha Fatima pia anaunga mkono juhudi za kupambana na ujinga kwa watu wazima na utoaji wa elimu ya bure kwa wasichana. Tuzo iitwayo Sheikha Fatima Award for Excellence imekuwa ikitolewa kwa heshima yake tangu 2005 kwa wanafunzi wa kike wanaofanya vizuri kitaaluma na wanaojitolea kwa mazingira na uraia wa dunia. Tuzo hiyo inajumuisha ufadhili kamili wa masomo katika shule mbalimbali Mashariki ya Kati na mwaka 2010 ilipanuliwa hadi India. Ameendelea kuunga mkono wanawake katika michezo na alianzisha tuzo ya Sheikha Fatima bint Mubarak Award for Woman Athletes. Pia alianzisha akademia ya michezo ya wanawake iitwayo Fatima Bint Mubarak Ladies Academy huko Abu Dhabi. Taasisi ya Uuguzi na Sayansi ya Afya ya Sheikha Fatima huko Lahore, Pakistan, imepewa jina lake.

Mnamo tarehe 30 Machi 2021, Sheikha Fatima alizindua Mpango wa Kitaifa wa Wanawake, Amani na Usalama — mpango wa kwanza wa aina yake katika nchi ya Baraza la Ushirikiano la Ghuba (GCC). Mpango huo unalenga kuwawezesha na kuwaunga mkono wanawake duniani kwa kuhamasisha azimio la baraza la usalama la umoja wa mataifa namba 1325.

Tuzo
Mwaka 1997, mashirika matano tofauti ya Umoja wa Mataifa yalimtunuku Sheikha Fatima kwa juhudi zake kubwa katika haki za wanawake. UNIFEM ilisema, "yeye ni bingwa wa haki za wanawake." Pia alitunukiwa Nishani kuu  ya Agizo la Novemba 7 na Rais wa Tunisia Zine El Abidine Ben Ali tarehe 26 Juni 2009 kwa mchango wake katika kuinua hadhi ya wanawake Waarabu. Pia alipewa Medali ya Marie Curie ya UNESCO kwa juhudi zake katika elimu, usomaji na haki za wanawake, akiwa mpokeaji wa tatu wa kimataifa na wa kwanza kutoka ulimwengu wa Kiarabu.

Tarehe 16 Machi 2005, alipokea Athir Class ya National Order of Merit ya Algeria.

Ndoa na watoto
Fatima bint Mubarak Al Ketbi aliolewa na Sheikh Zayed Al Nahyan mwaka 1960 alipokuwa mtawala wa eneo la Mashariki. Sheikh Zayed alikutana naye msikitini. Walihamia Abu Dhabi alipokuwa mtawala mwaka Agosti 1966. Alikuwa mke wake mwenye ushawishi mkubwa na aliyependwa zaidi kutokana na haiba yake yenye ushawishi. Yeye ni mama wa Sheikh Mohamed, rais wa sasa wa Falme za Kiarabu na mtawala wa Abu Dhabi; Sheikh Hamdan, Sheikh Hazza, Sheikh Tahnoun, Sheikh Mansour, Sheikh Abdullah, Sheikha Shamma na Sheikha Alyazia. Wao ni kundi lenye nguvu kubwa zaidi katika familia tawala ya Abu Dhabi, Al Nahyans.

Marejeo

Jamii:watu wa Falme za Kiarabu
Jamii:WikiGap JWK 2026